Inkleur help vir die seerKarlien Erasmus en Lize Beekman. Foto: Maroela Media “Die inkleur van mandalas is reeds in Freud se tyd gebruik as ŉ praktiese terapeutiese manier om pasiënte te help om uiting te gee aan emosies wat hulle onbewustelik ervaar.” Só sê Karlien Erasmus, bekende sielkundige van Pretoria, wat gespreksleier was by die boekbespreking van Lize Beekman se inkleurboek by vanjaar se Boekejol en Filmrolfees in Pretoria. Lize Beekman, beter bekend as liedjieskrywer en sanger, het oor haar inkleurboek gepraat en hoe dié boek sy verskyning gemaak het. Maroela Media het laas jaar berig oor hoe Lize erge trauma deurgewerk het deur die teken van mandalas. Lees hier. Ná ŉ onderhoud op Kwêla in 2013, het mense Lize begin nader om oor hul eie seer te vertel en wou ook raad vra oor hoe om mandalas te teken. “Ek beskou myself nie as ŉ kenner nie, ek het net my ervaring met hulle gedeel,” sê Lize. Nadat verskeie mense gevra het of hulle nie ŉ afskrif van Lize se mandalas kan gebruik om in te kleur nie, het sy besluit om dit in boekformaat te plaas. Erasmus sê iets soos inkleur aktiveer ook die kreatiewe deel van die brein en help om gedagtes te orden. “So ŉ komplekse verlies is ŉ baie moeilike ding, want ŉ mens weet nie wat om met al daai emosies te doen nie. Dit is bekend in sielkunde dat ŉ mens allerhande tegnieke gebruik om mense te help om kontak te maak met daai onbewuste ervarings. Inkleur is iets wat verligting kan bring.” Feesgangers het elk ŉ bladsy van Lize se inkleurboek gekry en kon heerlik sit en inkleur terwyl sy oor haar ervaring gesels. Een van die feesgangers wou by Lize weet of daar spesifieke reëls is as dit kom by die inkleur van mandalas, maar Lize beskryf haar inkleurboek as iets wat nie gekoppel is aan reëls nie. “Daai is jóú spasie – doen net wat jy wil …” Besoek Lize se webblad as jy ŉ eksemplaar van die inkleurboek wil hê. Gaan loer gerus ook na die Boekejol en Filmrolfees se program.